Solidariteit lê kriminele klag teen Denel-hoës - Solidariteit WêreldSolidariteit Wêreld
Tuis › Mediaverklarings › Solidariteit lê kriminele klag teen Denel-hoës
Vrydag, Desember 15th, 2017
Die vakbond Solidariteit het vandag namens sy lede wat by die staatsbeheerde entiteit Denel werksaam is ʼn kriminele klag teen sowel die hoof- uitvoerende beampte, Zwelakhe Ntsepe, as die hoof- finansiële beampte, Odwa Mhlwana, gelê. Dit volg nadat dit aan die lig gekom het dat werknemers se geld deur die maatskappy verkwis is.
Volgens Deon Reyneke, adjunkhoofsekretaris by Solidariteit, word die klag ingevolge artikel 332 van die strafproseswet gelê. “Denel het wetend en sonder die toestemming van sy werknemers fondse – wat deur die werknemers self gespaar is om sodoende ʼn jaareindbonus te kan ontvang – wanbestuur. Hierdie fondse vorm deel van die werknemers se totale kostepakket en hulle het derhalwe ook belasting op hierdie geld betaal,” het Reyneke verduidelik.
Reyneke wys daarop dat terwyl die werknemers se eie geld nie aan hulle betaal is nie die hoof- finansiële beampte dit goedgedink het om 100% van sy toegelate prestasiebonus teen Maart 2018 aan homself uit te betaal. “Denel het erken dat hy sowat R350 miljoen kort om al sy krediteure te betaal en kon tot op hede nie aan werknemers verduidelik hoekom die geld wat gedurende die jaar van hul salarisse vir hul bonusse afgetrek is, nie aan hulle uitbetaal word nie. Dit terwyl die Mhlwana homself met ʼn volle prestasiebonus vergoed,” het Reyneke gesê.
Reyneke het voorts gesê dat hierdie aksies deur Denel se bestuur krimineel en absoluut gewetenloos is. “Daar is geen verskoning daarvoor om werkers se swaarverdiende geld sonder hul toestemming te verkwis, terwyl die onus op jou as maatskappy berus het om dit namens hulle te belê nie,” het Reyneke gesê.
“Solidariteit dien nou hierdie klag namens sy lede in wat reg en geregtigheid verdien,” het Reyneke gesê.
Die klag word aan die nasionale direkteur van openbare vervolging, die Gautengse direkteur van openbare vervolging, sowel as die beheeraanklaer van die handelsmisdaadeenheid gestuur.
Om die klag te lees, klik hier.